CELEX: 52019PC0409
Language: da
Date: 2019-09-11
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Verdenshandelsorganisationens Almindelige Råd vedrørende vedtagelsen af en afgørelse om at forlænge en WTO-fritagelse, der giver USA mulighed for at indrømme præferencetoldbehandling i henhold til USA's "Caribbean Basin Economic Recovery Act" (CBERA)

EUROPA-KOMMISSIONEN
            Bruxelles, den 11.9.2019
            COM(2019) 409 final
            2019/0190(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Verdenshandelsorganisationens Almindelige Råd vedrørende vedtagelsen af en afgørelse om at forlænge en WTO-fritagelse, der giver USA mulighed for at indrømme præferencetoldbehandling i henhold til USA's "Caribbean Basin Economic Recovery Act" (CBERA)
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i Det Almindelige Råd under Verdenshandelsorganisationen (WTO) i forbindelse med den påtænkte vedtagelse af en afgørelse om at forlænge en WTO-fritagelse, der giver USA mulighed for at indrømme præferencetoldbehandling i henhold til USA's "Caribbean Basin Economic Recovery Act" ("CBERA"). 
            
            
               2.Baggrund for forslaget
            
            
               2.1.Marrakeshoverenskomsten om oprettelse af Verdenshandelsorganisationen
            
            
               Marrakeshoverenskomsten om oprettelse af Verdenshandelsorganisationen ("WTO-overenskomsten") trådte i kraft den 1. januar 1995.
            
            
               Den Europæiske Union er part i aftalen. 
            
            
               2.2.WTO's Ministerkonference og Almindelige Råd
            
            
               Ministerkonferencen har i henhold til WTO-overenskomstens artikel IV, stk. 1, beføjelse til at træffe afgørelser om alle spørgsmål i henhold til de multilaterale handelsaftaler.
            
            
               I henhold til WTO-overenskomstens artikel IV, stk. 2, varetages Ministerkonferencens opgaver af Det Almindelige Råd i perioderne mellem dens samlinger.
            
            
               I henhold til artikel IX, stk. 1, træffer WTO sædvanligvis afgørelser ved konsensus.
            
            
               2.3.Den påtænkte retsakt, der skal vedtages af WTO's Almindelige Råd
            
            
               I henhold til WTO-overenskomstens artikel IX, stk. 3, kan en forpligtelse, der er pålagt et medlem, fraviges under særlige omstændigheder.
            
            
               Efter anmodning fra USA skal WTO's Almindelige Råd vedtage en afgørelse om at forlænge den gældende WTO-fritagelse, der giver USA mulighed for at indrømme præferencetoldbehandling under CBERA, jf. artikel IX, stk. 3 og 4, i WTO-overenskomsten ("den påtænkte retsakt").
            
            
               Den gældende fritagelse inden for rammerne af CBERA udløber den 31. december 2019. Formålet med den påtænkte retsakt er derfor at forlænge fritagelsen indtil den 30. september 2025 i henhold til USA's anmodning. 
            
            
               Den påtænkte retsakt får bindende virkning for WTO-medlemmerne i henhold til WTO-overenskomstens artikel IX, stk. 3, samt artikel II, stk. 2, hvori følgende fastsættes: De aftaler og dertil knyttede retsinstrumenter, der er indeholdt i bilag 1, 2 og 3 <...>, er integrerende dele af denne overenskomst og er bindende for alle medlemmer. 
            
            
               3.Den holdning, der skal indtages på Unionens vegne
            
            
               USA har anmodet om en forlængelse af den gældende WTO-fritagelse fra USA's forpligtelser i henhold til artikel I, stk. 1, i den almindelige overenskomst om told og udenrigshandel 1994 (GATT 1994) og artikel XIII, stk. 1 og 2, i GATT 1994 for at gøre det muligt for USA at indrømme toldfri behandling af berettigede varer med oprindelse i mellemamerikanske og caribiske lande og territorier ("modtagerlande") under CBERA fra den 1. januar 2020 til den 30. september 2025. 
            
            
               USA har indgivet anmodningen i henhold til WTO-overenskomstens artikel IX, stk. 3 og 4. USA begrunder anmodningen med den udbredte fattigdom og ustabilitet i landene i Det Caribiske Hav, navnlig i Haiti, og bemærker, at de økonomiske udsigter for disse små lande kompliceres yderligere af, at de er følsomme over for naturkatastrofer. Ydelser under CBERA har til formål at øge de økonomiske muligheder og bidrage til en mere stabil og velstående region. 
            
         
         
            
               Ifølge USA forventes den toldfrie behandling under CBERA ikke at skade interesserne blandt andre medlemslande, der ikke er berettiget til en sådan behandling, og det forventes desuden, at udvidelsen af en sådan toldfri behandling ikke vil forårsage betydelig omledning af USA's import af de i henhold til CBERA berettigede produkter, der har oprindelse i andre ikke begunstigede medlemslande.
            
            
               Dette vil være den femte forlængelse af fritagelsen med henblik på præferencetoldbehandling, som oprindeligt blev indrømmet den 15. februar 1985 for perioden 1. januar 1984 til 30. september 1995
                  1
               , og som er gældende indtil den 31. december 2019
                  2
               . 
            
            
               Forlængelsen af denne fritagelse vil ikke få negative følger for hverken Unionens økonomi eller for handelsforbindelserne med de i henhold til denne fritagelse begunstigede lande. Unionen støtter desuden foranstaltninger til bekæmpelse af fattigdom og til fremme af stabilitet. Den holdning, som Unionen skal indtage i Det Almindelige Råd, bør derfor være at støtte forlængelsen af fritagelsen.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Anvendelse på det foreliggende tilfælde
            
            
               WTO's Almindelige Råd er et organ, der er nedsat ved en overenskomst, nemlig WTO-overenskomsten.
            
            
               Den retsakt, som Det Almindelige Råd skal vedtage, er en retsakt, der har retsvirkninger. Den påtænkte retsakt får bindende virkning i henhold til folkeretten, jf. WTO-overenskomstens artikel II, stk. 2, og artikel IX, stk. 3. 
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal afgørelsen, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Det primære formål med og indhold af den påtænkte retsakt vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207, stk. 4, første afsnit.
            
            
               4.3.Konklusion
            
         
         
            
               Retsgrundlaget for den foreslåede afgørelse bør være artikel 207, stk. 4, første afsnit, sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da den retsakt, der skal vedtages af WTO's Almindelige Råd, vil gennemføre bestemmelserne i WTO-overenskomsten med hensyn til fritagelser, bør den offentliggøres i Den Europæiske Unions Tidende efter vedtagelsen.
            
            
               2019/0190 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Verdenshandelsorganisationens Almindelige Råd vedrørende vedtagelsen af en afgørelse om at forlænge en WTO-fritagelse, der giver USA mulighed for at indrømme præferencetoldbehandling i henhold til USA's "Caribbean Basin Economic Recovery Act" (CBERA)
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Marrakeshoverenskomsten om oprettelse af Verdenshandelsorganisationen ("WTO-overenskomsten") trådte i kraft den 1. januar 1995.
            
            
               (2)I henhold til WTO-overenskomstens artikel II, stk. 2, er de aftaler og dertil knyttede retsinstrumenter, der er indeholdt i bilag 1, 2 og 3 ("multilaterale handelsaftaler"), integrerende dele af denne overenskomst og er bindende for alle medlemmer. 
            
            
               (3)I overensstemmelse med artikel IX, stk. 3, kan Ministerkonferencen under særlige omstændigheder vedtage at give fritagelse for en forpligtelse, der er pålagt et medlem i henhold til WTO-overenskomsten eller en af de multilaterale handelsaftaler.
            
            
               (4)I WTO-overenskomstens artikel IX, stk. 3 og 4, fastsættes procedurerne for indrømmelse af fritagelser vedrørende de multilaterale handelsaftaler i bilag 1A eller 1B eller 1C til WTO-overenskomsten og bilagene hertil.
            
            
               (5)Ministerkonferencen har i henhold til WTO-overenskomstens artikel IV, stk. 1, beføjelse til at træffe afgørelser om alle spørgsmål i henhold til de multilaterale handelsaftaler. 
            
            
               (6)I henhold til WTO-overenskomstens artikel IV, stk. 2, varetages WTO's Ministerkonferences opgaver af WTO's Almindelige Råd i perioderne mellem dens samlinger.
            
            
               (7)I henhold til artikel IX, stk. 1, træffer WTO sædvanligvis afgørelser ved konsensus.
            
            
               (8)Den 15. februar 1985 blev USA indrømmet en fritagelse for forpligtelser i henhold til artikel I, stk. 1, i GATT 1994 for perioden fra 1. januar 1984 til 30. september 1995. Den 15. november 1995 forlængede WTO's medlemmer fritagelsen til den 30. september 2005 og igen den 29. maj 2009 til den 31. december 2014. Den 5. maj 2015 forlængede WTO's medlemmer fritagelsen i henhold til artikel I, stk. 1, i GATT 1994 og udvidede fritagelsen til at omfatte artikel XIII, stk. 1 og 2, i GATT indtil den 31. december 2019 i det omfang, det er nødvendigt for, at USA kan indrømme toldfri behandling ved import af berettigede produkter med oprindelse i modtagerlande, der er udpeget i henhold til bestemmelserne i CBERA.
            
            
               (9)I henhold til WTO-overenskomstens artikel IX, stk. 3 og 4, har USA anmodet Det Almindelige Råd om at træffe afgørelse om at forlænge den gældende WTO-fritagelse for at give USA mulighed for at indrømme toldfri behandling af berettigede produkter med oprindelse i mellemamerikanske og caribiske lande og territorier under CBERA fra den 1. januar 2020 til den 30. september 2025.
            
         
         
            
               (10)USA begrunder anmodningen med den udbredte fattigdom og ustabilitet i landene i Det Caribiske Hav, navnlig i Haiti. Ydelser under CBERA har til formål at øge de økonomiske muligheder og bidrage til en mere stabil og velstående region.
            
            
               (11)Forlængelsen af denne fritagelse vil ikke få negative følger hverken for Unionens økonomi eller for Unionens handelsforbindelser med de i henhold til denne fritagelse begunstigede lande. Unionen støtter desuden foranstaltninger til bekæmpelse af fattigdom og til fremme af stabilitet.
            
            
               (12)Den holdning, der skal indtages på Unionens vegne af Europa-Kommissionen i WTO's Almindelige Råd for at støtte USA's anmodning om at forlænge fritagelsen i henhold til artikel 218, stk. 9, i TEUF, bør fastlægges, da forlængelsen af fritagelsen får bindende virkning for medlemmerne af WTO —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages af Europa-Kommissionen på Unionens vegne i Det Almindelige Råd under Verdenshandelsorganisationen, er at støtte en forlængelse af en WTO-fritagelse, der giver USA mulighed for at indrømme præferencetoldbehandling af berettigede produkter med oprindelse i mellemamerikanske og caribiske lande og territorier under USA's "Caribbean Basin Economic Recovery Act", fra den 1. januar 2020 til den 30. september 2025.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        (BISD 31S/20).
               
               
                  
                     (2)
                  
                        WT/L/950.
               
               
                  
                     (3)
                  
                        Domstolens dom af 7. oktober 2014, sag C-399/12, Tyskland mod Rådet, ECLI:EU:C:2014:2258, præmis 61 til 64.